আমার সবচেয়ে কাছের কচিকাচারা, তাহলে তোমরা বুঝতেই পারছো বর্তমান সময়ে এক ভয়ঙ্কর সমস্যা ও ভয়ঙ্কর এক নিষিদ্ধ পেশার নাম- শিশুশ্রম। যারা এই শিশুশ্রমের সাথে জড়িত তারা নানা অসৎ সঙ্গে মিশার সুযোগ পাওয়ার ফলে শিশু অবস্থায়ই হয়ে পড়ছে নেশাগ্রস্ত। জড়িত হয়ে পড়ছে নেশাদ্রব্য প্রাচারে। বিভিন্ন অন্যায় কাজকর্মের সাথে যুক্ত হয়ে পড়ছে। এতে করে সামাজিক অশান্তি দিন দিন বৃদ্ধি পাচ্ছে, কমছে না। পরিবার থেকেও এসব শিশুর ওপর নিয়ন্ত্রণ নেই। নেয়াও যাচ্ছে না। কারণ এসব পরিবার এসব শিশুশ্রমিকের ওপর নির্ভর করে চলছে। তা ছাড়া পশ্চিমা বিশ্বের মতো আমাদের দেশেও শুরু হয়েছে পারিবারিক ভাঙন। যে পারিবারিক ভাঙনে মুসলিম দেশগুলো মুক্ত ছিল। এসব দেশে ছিল পারিবারিক বন্ধন খুবই মজবুত এবং টেকসই। কিন্তু সাংস্কৃতিক আগ্রাসনসহ কেবল কালচারের মাধ্যমে মুসলিম দেশগুলোর পারিবারিক বন্ধনও এখন ভাঙতে শুরু করেছে। ফলে পারিবারিক অশান্তি থেকে শুরু করে সামাজিক, অর্থনৈতিক ও মানসিক অশান্তিতে ছেয়ে যাচ্ছে আমাদের সমাজব্যবস্থা। পারিবারিক বন্ধন ছিন্ন হওয়ার ফলে ছিন্নমূল পথশিশুদের সংখ্যাও বাড়ছে। বর্তমানে বাংলাদেশে পথশিশুদের বয়স ৩-১৮ বছর। এদের সংখ্যা ২০ লাখেরও বেশি। এরা রাস্তায় যেখানে সেখানে অবস্থান করার ফলে এসব পথশিশু জড়িয়ে পড়ছে নানা নিষিদ্ধ শ্রমের নিষিদ্ধ সব কাজকর্মে। বিভিন্ন অসামাজিক কাজকর্মে এরা লিপ্ত হচ্ছে বা লিপ্ত হতে বাধ্য করা হচ্ছে। যার ফলে সমাজে শান্তি বিনষ্ট হচ্ছে। আমাদের পথ চলাকে জটিল করে তুলছে। তাই আমাদের শিল্পিত বেঁচে থাকার স্বার্থেই যে যার মত নিজ নিজ অবস্থান থেকে শিশুশ্রম বন্ধের ব্যাপারে পদক্ষেপ নিতে হবে। সামাজিক সচেতনতা বৃদ্ধি করতে হবে। দারিদ্র্য দূর করে আর্থ-সামাজিক অবস্থার উন্নতি ঘটাতে হবে। কেননা তোমাদের মতই শিশু-কিশোররা আগামী দিনে দেশ গড়বে। দেশকে এগিয়ে নিয়ে যাবে। বিশ্বের মানচিত্রে দেশকে করবে সূর্যের মত স্পষ্ট। শিশুরাই জাতির উন্নয়নে রাখবে অপার অবদান। মোট কথা জাতির দামি স¤পদ হলো শিশু। তাই শিশুদের জীবন সুরক্ষিত না হলে, শিক্ষা-দীক্ষায়, বিদ্যা বুদ্ধিতে বিকশিত না হলে তারা ক্ষতিগ্রস্ত হবে। আর তারা অর্থাৎ শিশু-কিশোররা ক্ষতিগ্রস্ত হলে জাতি ক্ষতিগ্রস্ত হবে, দেশ ক্ষতিগ্রস্ত হবে, যা আমাদের জন্য মোটেই কল্যাণকর নয়। তাই আমাদের স্বার্থেই শিশু-কিশোরদের স্বার্থ সংরক্ষণ করতে হবে, শতভাগ অধিকার নিশ্চিত করতে হবে।